बदहाल व्यवस्था को सुधारने करना होगा समन्वित प्रयास
भास्कर न्यूज | जांजगीर-चांपा
जिला मुख्यालय में यातायात व्यवस्था में कोई बदलाव नहीं आ रहा। पुलिस विभाग द्वारा जागरूकता के लिए अभियान चलाया जाता है, लोगों को वाहन चलाने के लिए तो जागरूक किया जाता है, लेकिन दुकानदारों को पार्किंग के लिए दबाव नहीं बनाया जा रहा है, न हीं सड़कों पर खड़े वाहन पकड़े जा रहे हैं। जिसके कारण वाहन चालक जहां तहां वाहन खड़े करते हैं और दुकानदार भी पार्किंग की व्यवस्था के लिए चिंतित नहीं हैं।
बदहाल ट्रैफिक व्यवस्था को समन्वित प्रयास से सुधारा जा सकता है। आम नागरिक, व्यापारी, पुलिस, नपा और जिला प्रशासन को इसके लिए अपने- अपने स्तर पर काम करना होगा। पार्किंग की समस्या मुंह बाए खड़ी है। सड़क किनारे के व्यवसायियों ने आधी सड़कों पर चारों ओर कब्जा कर लिया है। फूटपाथ पर सामान रखने से खरीदारों को वाहन पार्क करने के लिए जगह नहीं मिलती। पार्किंग की व्यवस्था किए बिना ही व्यवसायिक प्रतिष्ठानों को किराए पर दे दिया गया है। पालिका और पुलिस ऐसे लोगों को नोटिस देकर थक चुकी है। समस्या का समाधान नहीं हो रहा है। जिला मुख्यालय की आबादी समय के साथ बढ़ते- बढ़ते 45 हजार पार कर चुकी है। बढ़ती आबादी के साथ लोगोें की जरूरतें भी बढ़ रही है। सड़कों पर पैदल चलने वालों के अलावा वाहनों का दबाव भी दिन ब दिन बढ़ रहा है। हर घर में बाइक भी है। अब चार पहिया वाहनों की संख्या भी बढ़ती जा रही है। सबसे बड़ी समस्या इन्हीं वाहनों के पािर्कंग की है। शहर के दुकानदारों ने अपनी हदों से अधिक स्थान पर कब्जा कर लिया है। फूटपाथ को भी नहीं छोड़ा है। ग्राहकों के लिए वाहन पार्किंग करने की बड़ी समस्या है। सड़क पर गाड़ियां खड़ी करने से हर पल दुर्घटना की आशंका रहती है। मुख्य मार्ग में दुकानों के अलावा गंभीर स्थिति बैंकों के आसपास बन रही है। अधिकतर बैंक के पास पार्किंग की व्यवस्था नहीं है। एसबीआई की मुख्य शाखा, नैला रोड की शाखा, पीएनबी के सामने सैकड़ों की तादात में टू व्हीलर और फोर व्हीलर खड़े रहते हैं। इससे ग्राहकों को परेशानियों का सामना करना पड़ता है। सबसे बड़ी समस्या उस रूट से गुजरने वाले भारी वाहन चालकों को होती है। लोग भी सड़क पर ही पार्किंग कर देते हैं।
नोटिस दिया और भूल गए कार्रवाई करना- नगरपालिका के सीएमओ ने करीब डेढ़ माह पहले नगर के व्यापारियों को नोटिस दी थी कि वे मुख्य सड़क से 40 फीट दूर तक की जगह छोड़ दें अन्यथा कार्रवाई की जाएगी। पर इस नोटिस का नगर के व्यापारियों के ऊपर असर नहीं हुआ, न तो उन्होंने कब्जा छोड़ा और न ही पालिका ने कार्रवाई करने के लिए कोई टीम ही बनाई। इस वजह से नगर में अतिक्रमण लगातार बढ़ता जा रहा है।
नेताजी चौक से स्टेशन की ओर जाने वाली सड़क के किनारे बड़े व्यवसायिक प्रतिष्ठान हैं जहां सामान दिन भर अनलोड होता रहता है। इस रोड में छड़, सीमेंट, लोहा की कई दुकानें हैं। जहां पर सामान लेने वालों की भी भीड़ लगी रहती है। यह रोड अब डेंजर जाेन बनता जा रहा है। विवेकानंद मार्ग एनएच होने के बाद भी सड़क की चौड़ाई कम है। बीच में डिवाइडर होने से सड़क और सकरी हो जाती है। बचे स्थान पर गाडियां खड़ी रहती हैं। ऐसे में इस मार्ग से गुजरना आसान नहीं है। नगर का सर्वाधिक व्यस्त मार्ग नेताजी चौक से कचहरी चौक है। इस रोड में दोनों ओर कई प्रकार के प्रतिष्ठान हैं। इन दुकानदारों द्वारा फूटपाथ पर कब्जा तो कर ही लिया गया है उपर से दुकानों का सामान भी बाहर निकाल देते हैं। जिसके कारण नेशनल हाइवे सिमट रहा है। लिंक रोड में स्कूली बच्चों की भीड़ रहती है। आधा दर्जन से ज्यादा शैक्षणिक संस्थान इस रोड में हैं। इतने ही ट्यूशन क्लासेस भी हैं, जहां विद्यार्थियों की दिन भर भीड़ रहती है। कई बैंक, एलआईसी दफ्तर के अलाव कई बड़ी एजेंसियों के कारण वाहनों का भारी लोड रहता है।
नगर के व्यवस्ततम मार्गों में कहां-कहां कैसी परेशानी
hin_Deva bho_Deva hin_Deva hin_Deva hin_Deva hin_Deva hin_Deva